Pintaelimen ultraäänitutkimus ja ohutneulanäytteenotto

Sinulle on varattu pintaelimen ultraäänitutkimus. Samalla kertaa voidaan ottaa näyte ohuella neulalla joko röntgenlääkärin harkinnan tai lähettävän lääkärin toivomuksen perusteella. Röntgensäteitä tai jodivarjoainetta ei käytetä.

# Tutkimukseen valmistautuminen

Esivalmisteluja ei ole, joten voit syödä, juoda ja ottaa lääkkeesi normaalisti. Ota mukaan tiedot lääkityksestäsi, varsinkin veren hyytymiseen vaikuttavista lääkkeistä.

# Tutkimuksen suorittaminen

Ultraäänitutkimus näytteenottoineen kestää noin 30 minuuttia.

Röntgenhoitaja valmistelee sinut tutkimukseen ja avustaa röntgenlääkäriä. Röntgenlääkäri suorittaa tutkimuksen ja antaa lausunnon.

Tutkimuksen ajan olet makuulla tutkittava alue riisuttuna. Aluksi röntgenlääkäri levittää ihollesi huoneenlämpöistä, vesiliukoista ultraäänihyytelöä. Tämän jälkeen ultraäänikuvan aikaansaamiseksi hän liikuttelee ihollasi ultraäänianturia.

Röntgenlääkäri harkitsee näytteenoton tarpeellisuuden röntgenlähetteen, ultraäänitutkimuksen ja käytössä olevien lääkkeittesi perusteella. Näytteenotto tuntuu hieman, mutta yleensä ei tarvita puudutusta. Röntgenhoitaja pesee ihonne ennen näytteenottoa desinfioivalla aineella. Näytteenoton jälkeen röntgenhoitaja painaa pistokohtaa noin 5 minuuttia ja laittaa lopuksi haavalapun pistopaikan päälle.

# Tutkimuksen jälkeen huomioitavaa

Pelkän ultraäänitutkimuksen jälkeen ei ole rajoituksia eikä jälkihoitoa.

Vältä ponnisteluja näytteenoton jälkeen tutkimuspäivän ajan. Haavalapun voit poistaa seuraavana aamuna.

Tiedon tutkimuksen ja näytteiden tuloksesta saatte sinua hoitavalta lääkäriltäsi.

# Yhteystiedot

Mikäli haluat lisätietoja suunnitellusta ultraäänitutkimuksesta, ota yhteyttä arkisin siihen röntgenyksikköön, mistä aikasi on varattu.

**Oulun yliopistollinen sairaala**: puh. 040 5811728

Avohoitotalo G-röntgen: sisäänkäynti G (Kiviharjuntie 9, Oulu), R-kerros.

F-röntgen (ent. keskusröntgen): sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

**Oulaskankaan sairaalan röntgen:** Oulaistenkatu 5, Oulainen. A-ovi, 1. kerros. Puh. 08 3157619